Diari Oficial de la Generalitat Valenciana


Sumari del DOGV 7048, del 18-06-2013 (2013/6405)

ORDE 60/2013, de 12 de juny, de la Conselleria d'Educació, Cultura i Esport, per la qual es creen i regulen per a la Comunitat Valenciana els premis extraordinaris de les ensenyances artístiques professionals d'Arts Plàstiques i Disseny, i es convoquen els corresponents per a l'alumnat que ha finalitzat els estudis en el curs 2011-2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7048

Data del DOGV
:   18-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6405


Data del document
:   12-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

ORDE 60/2013, de 12 de juny, de la Conselleria d'Educació, Cultura i Esport, per la qual es creen i regulen per a la Comunitat Valenciana els premis extraordinaris de les ensenyances artístiques professionals d'Arts Plàstiques i Disseny, i es convoquen els corresponents per a l'alumnat que ha finalitzat els estudis en el curs 2011-2012. [2013/6405]  
La Llei Orgànica 2/2006, de 3 de maig, d'Educació, en el capítol VI del títol I, referent a les ensenyances artístiques, inclou en la secció segona les ensenyances professionals d'Arts Plàstiques i Disseny, que s'organitzaran en cicles de formació específica, de grau mitjà i de grau superior, la finalitat de les quals és proporcionar a l'alumnat una formació artística de qualitat i garantir la qualificació dels futurs professionals de les arts plàstiques i el disseny.  
L'esmentada llei establix una semblança entre estes ensenyances i les de Formació Professional quant al nivell acadèmic dels estudis, la seua organització en cicles de grau mitjà i superior, l'estructura modular de les seues ensenyances i la seua finalitat, que és, en ambdós casos, la incorporació al món laboral.  
Els premis extraordinaris corresponents a les ensenyances de Formació Professional s'establixen, per a la Comunitat Valenciana, per l'Orde de 2 de maig de 2002 (DOCV 10.05.2002).   
Seguint el model anteriorment existent a la Comunitat Valenciana, s'establix un reconeixement adreçat tant a l'alumnat dels cicles formatius de grau mitjà com al dels cicles formatius de grau superior de les ensenyances artístiques professionals d'Arts Plàstiques i Disseny.  
  
Així, amb la perspectiva de potenciar les ensenyances artístiques professionals d'Arts Plàstiques i Disseny, i com a reconeixement oficial dels mèrits de l'alumnat que finalitza brillantment cada etapa educativa, reflectits en la seua trajectòria acadèmica i professional basada en el treball, l'esforç i la dedicació, s'ha considerat convenient establir a la Comunitat Valenciana els premis extraordinaris de les ensenyances artístiques professionals d'Arts Plàstiques i Disseny de grau mitjà i superior, amb el desig d'oferir a este alumnat un estímul per a aconseguir els seus objectius i una recompensa per haver-los aconseguit.  
Per això, a proposta del director general de Formació Professional i Ensenyances de Règim Especial de data 31 de maig de 2013, de conformitat amb esta, i en virtut de les competències que m'atribuïxen l'article 28.e de la Llei 5/1983, de 30 de desembre, del Consell, i el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat,   
  
  
ORDENE  
  
CAPÍTOL I  
Disposicions preliminars  
  
Article 1. Objecte i àmbit d'aplicació  
1. S'establixen, a la Comunitat Valenciana, els premis extraordinaris de les ensenyances artístiques professionals d'Arts Plàstiques i Disseny de grau mitjà i superior i s'aproven les bases que regiran les successives convocatòries.  
2. Es convoquen, a la Comunitat Valenciana, els premis extraordinaris d'ensenyances artístiques professionals d'Arts Plàstiques i Disseny per a l'alumnat que ha finalitzat els estudis en el curs 2011-2012.  
3. Anualment, la conselleria competent en matèria d'educació convocarà estos premis per a l'alumnat que haja finalitzat els estudis en el curs acadèmic anterior a la mencionada convocatòria.  
  
Article 2. Nombre de premis  
Es podrà concedir un premi extraordinari de grau mitjà i un premi de grau superior per cada família professional.  
  
  
CAPÍTOL II  
Bases de la convocatòria  
  
Article 3. Condicions d'accés  
1. Podrà optar als premis extraordinaris de les ensenyances artístiques professionals d'Arts Plàstiques i Disseny l'alumnat que haja finalitzat els estudis en centres educatius de la Comunitat Valenciana, sostinguts amb fons públics o centres privats degudament autoritzats per a impartir les esmentades ensenyances, i que reunisca els requisits següents:  
a) Haver finalitzat els seus estudis de cicles formatius d'Arts Plàstiques i Disseny de grau mitjà o de grau superior l'any natural a què es referix la convocatòria.  
b) Haver obtingut una qualificació final del cicle igual o superior a 8,50.  
2. La nota mitjana final del cicle serà la mitjana aritmètica de les notes mitjanes ponderades dels distints mòduls que el componen, expressada amb dos decimals. La nota mitjana ponderada de cada mòdul es computarà multiplicant el nombre de crèdits del mòdul per la qualificació final obtinguda en este, i dividir després el resultat entre el nombre total de crèdits cursats. En els cicles formatius en què la duració dels mòduls s'expressa en hores en compte de crèdits, la nota mitjana ponderada de cada mòdul es calcularà per mitjà del mateix procediment, prenent el nombre d'hores en compte dels crèdits corresponents, com a factor de ponderació.   
No es computarà la fase de formació pràctica en empreses, estudis i tallers a efectes del càlcul de la nota mitjana final del cicle formatiu, ni tampoc els mòduls que hagen sigut objecte de convalidació i/o d'exempció.  
  
Article 4. Documentació que cal aportar i presentació d'instàncies  
  
1. L'alumnat que reunisca els requisits indicats en l'article anterior i desitge optar als premis extraordinaris, haurà de presentar la documentació que s'indica en este mateix apartat, preferentment en el registre general de la conselleria competent en matèria d'educació o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú:  
a) Instància segons el model que es publica com a annex I d'esta convocatòria.  
b) Fotocòpia del document nacional d'identitat, passaport o targeta d'identitat d'estrangers, si és el cas.  
c) Certificat acadèmic dels estudis realitzats, expedit per la secretaria del centre en un model oficial.  
d) Breu currículum seguint el model europeu (Europass: ) amb indicació, si és el cas, dels premis o beques que hagen obtingut i altres mèrits qualssevol que es desitge al·legar, acompanyats de la fotocòpia compulsada de la documentació acreditativa corresponent degudament justificada.  
2. El termini per a la presentació de sol·licituds serà de deu dies hàbils, a partir de l'endemà de la publicació de la corresponent convocatòria en el Diari Oficial de la Comunitat Valenciana.  
3. Si la sol·licitud d'inscripció no reunix els requisits necessaris, es requerirà les persones interessades perquè, en el termini de 10 dies hàbils, esmene la falta, i se'ls indicarà que si no ho fan així, es considerarà desestimada la seua petició.  
  
Article 5. Comissió de selecció  
1. Per a la valoració de les sol·licituds, es constituirà una comissió de selecció designada per la direcció territorial competent en matèria d'educació, i integrada per:  
- Presidència: la persona titular de la direcció general competent en matèria d'ensenyances de règim especial, o la persona en qui delegue.  
  
- Secretaria: una persona en representació de la direcció general competent en matèria d'ensenyances de règim especial.  
- Vocalies: un membre de la Inspecció Educativa, un director o directora d'un centre docent en què s'impartisquen ensenyances artístiques professionals d'Arts Plàstiques i Disseny, un funcionari o funcionària del cos de catedràtics o de professors d'Arts Plàstiques i Disseny i una persona en representació i a proposta de la mesa de pares.  
2. La direcció general competent en matèria d'ensenyances de règim especial traslladarà a la comissió de selecció la documentació de l'alumnat inscrit.  
  
Article 6. Règim de concurrència competitiva  
1. Els premis es concediran a les persones participants que hagen obtingut la major qualificació final del cicle formatiu.   
2. En cas d'empat, este es resoldrà considerant la major puntuació obtinguda després de la valoració dels apartats següents:  
2.1. Estudis d'idiomes  
A efectes d'acreditació del coneixement d'idiomes, es tindran en compte els nivells del Marc Comú Europeu de Referència per a les Llengües. Només es consideraran els certificats reconeguts oficialment. Es valoraran de la manera següent:  
a) Per cada certificat de nivell A2 o equivalent: 0,2 punts.  
b) Per cada certificat de nivell B1 o equivalent: 0,5 punts.  
c) Per cada certificat de nivell B2 o equivalent: 0,8 punts.  
d) Qui haja cursat amb qualificació positiva un nivell C o equivalent: 1 punt.  
Quan corresponga valorar els certificats assenyalats en els apartats anteriors, només es considerarà la de nivell superior que presente la persona participant.  
2.2. Estades formatives en l'estranger (amb un màxim de 2 punts en total, per a este apartat).  
Es valorarà amb 0,1 punts cada mes d'estada formativa en l'estranger organitzada per una administració.  
2.3. Formació específica associada a la titulació (amb un màxim de 2 punts en total, per a este apartat).  
Es valorarà amb 0,05 punts cada 10 hores de cursos certificats per una administració pública o entitat autoritzada per esta.   
2.4. Altres formacions (amb un màxim de 2 punts en total, per a este apartat). Es valoraran de la manera següent:  
a) Per cada titulació relacionada amb el cicle formatiu cursat: 0,5 punts.  
b) Per cada titulació no relacionada amb el cicle formatiu cursat: 0,2 punts.  
2.5. Premis en exposicions, en concursos o en certàmens d'àmbit autonòmic, nacional o internacional (amb un màxim de 2 punts en total, per a este apartat). Es valoraran de la manera següent:  
  
a) Per premis d'àmbit internacional: 1,5 punts (primer premi) i 1 punt (resta de premis).  
b) Per premis d'àmbit nacional: 1,25 punts (primer premi) i 0,75 punts (resta de premis).  
c) Per premis d'àmbit autonòmic: 1 punt (primer premi) i 0,5 punts (resta de premis).  
2.6. Per exposicions individuals o col·lectives. Es valoraran de la manera següent:  
a) Participació en exposicions individuals: fins a 0,75 punts.  
b) Participació en exposicions col·lectives: fins a 0,75 punts (la puntuació que s'assignarà serà la resultant de dividir l'atorgada a l'exposició entre el nombre de les persones que hi exposen).  
3. En el supòsit de persistir l'empat, la comissió de selecció el dirimirà en funció de la prelació següent:  
- La persona participant amb major qualificació en el mòdul d'obra final, per al cas de cicles formatius de grau mitjà, o projecte integrat, per al cas de cicles formatius de grau superior.  
- La persona participant amb major experiència laboral relacionada amb el cicle formatiu cursat, acreditat segons l'informe de vida laboral.  
  
4. No seran tinguts en compte els mèrits no al·legats per la persona participant, així com aquells l'acreditació documental dels quals no haja sigut aportada de conformitat amb el que disposa esta convocatòria.  
  
5. La comissió de selecció podrà proposar desert algun dels premis si no hi ha cap sol·licitant amb la puntuació mínima exigida per l'article 3.1, en un determinat grau i família professional.  
  
6. En cas que el premi corresponent a una família professional quede desert, podrà concedir-se a un candidat d'una altra família professional, a proposta motivada de la comissió de selecció.  
  
Article 7. Resolució  
1. La comissió de selecció confeccionarà un acta amb la qualificació de cada estudiant presentat a la convocatòria i elaborarà la proposta d'adjudicació provisional dels premis. Els mèrits al·legats per les persones aspirants seran baremats per la comissió únicament en cas de produir-se empats en la qualificació final del cicle formatiu.  
2. Esta proposta d'adjudicació provisional dels premis es farà pública en els taulers d'anuncis de les direccions territorials competents en matèria d'educació i en la pàgina web de la conselleria competent en matèria d'educació.  
Els estudiants presentats podran reclamar per escrit contra la qualificació obtinguda, per mitjà d'una instància adreçada a la presidència de la comissió de selecció, en el termini de cinc dies hàbils a partir de l'endemà de ser publicades les qualificacions.  
3. La comissió de selecció elevarà la proposta d'adjudicació dels premis extraordinaris d'ensenyances artístiques professionals d'Arts Plàstiques i Disseny de grau mitjà i superior i l'acta de qualificacions finals de tot l'alumnat presentat, perquè la direcció general competent en matèria d'ensenyances de règim especial resolga.  
  
  
Article 8. Premis i efectes  
1. D'acord amb la proposta formulada per la comissió de selecció, que serà publicada en el Diari Oficial de la Comunitat Valenciana, la conselleria competent en matèria d'educació notificarà a l'alumnat premiat la data i el lloc en què s'entregaran els premis.   
2. L'alumnat premiat rebrà un diploma a l'excel·lència en el rendiment acadèmic, expedit per la conselleria competent en matèria d'educació. Així mateix, l'obtenció d'este premi es consignarà, per mitjà d'una diligència específica, en l'expedient acadèmic de l'alumnat, amb la denominació de Premi Extraordinari d'Ensenyances Artístiques Professionals d'Arts Plàstiques i Disseny.  
3. Addicionalment, la conselleria competent en matèria d'educació promourà que l'alumnat premiat durant cada convocatòria puga realitzar una exposició conjunta amb els projectes desenrotllats en el mòdul d'Obra Final o de Projecte Integrat, i sense perjuí d'uns altres beneficis que es puguen establir.  
4. L'obtenció del Premi Extraordinari d'Ensenyances Artístiques Professionals d'Arts Plàstiques i Disseny corresponent de grau superior podrà donar opció, si és el cas, a concórrer, després de realitzar-hi la inscripció, al corresponent premi nacional.   
  
Article 9. Acceptació de bases  
La presentació de la sol·licitud implica l'acceptació de les bases d'esta convocatòria.  
  
Article 10. Retirada de documentació  
La documentació presentada per les persones sol·licitants podrà ser retirada dins dels tres mesos següents a comptar de l'endemà de la publicació de l'adjudicació dels premis en el Diari Oficial de la Comunitat Valenciana, per a la qual cosa caldrà adreçar-se a la direcció general competent en matèria d'ensenyances de règim especial.  
  
  
DISPOSICIONS ADDICIONALS  
  
Primera. Convocatòria de premis extraordinaris per al curs acadèmic 2011-2012  
Es convoquen els premis extraordinaris d'ensenyances artístiques professionals d'Arts Plàstiques i Disseny de grau mitjà i superior per a l'alumnat que ha finalitzat els estudis en el curs acadèmic 2011-2012, amb subjecció al que preveu esta orde.  
  
Segona. Protecció de dades de caràcter personal  
Pel que fa a l'obtenció de les dades personals de l'alumnat o a la cessió d'estes, i a la seua seguretat i confidencialitat, caldrà ajustar-se al que disposa la normativa vigent en matèria de protecció de dades i, en tot cas, al que establix la disposició addicional vint-i-tres de la Llei Orgànica 2/2006, de 3 de maig, d'Educació.  
  
  
Tercera. Difusió i supervisió de la norma  
1. Els equips directius dels centres difondran el contingut d'esta orde entre els membres de la comunitat educativa.  
2. La Inspecció Educativa vetlarà pel compliment del que establix esta orde.  
  
Quarta. Interpretació i aplicació  
La direcció general competent en matèria d'ensenyances de règim especial dictarà totes les resolucions i instruccions que siguen necessàries per a la interpretació i l'aplicació del que disposa esta orde.  
  
  
Quinta. Incidència en les dotacions de gasto  
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas hauran de ser atesos amb els mitjans personals i materials de la conselleria competent per raó de la matèria.  
  
DISPOSICIÓ DEROGATÒRIA  
  
Única. Derogació de normativa  
Queden derogades totes les disposicions del mateix rang o d'un rang inferior que s'oposen al que disposa esta orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
D'acord amb el que establixen els articles els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, este acte, que posa fi a la via administrativa, podrà ser recorregut potestativament en reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar des de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 12 de juny de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET